
1. Իրավական ակտի անհրաժեշտությունը
Որոշման նախագծի ընդունումը պայմանավորված է «Գյումրիի տեղեկատվական տեխնոլոգիաների կենտրոն» գիտակրթական հիմնադրամի կողմից Հայաստանի Հանրապետության փոխվարչապետի 2026 թվականի հունիսի 17-ի N 364–Ա որոշմամբ բարեգործական որակված «Կրթական կենտրոնի նյութատեխնիկական ապահովում»  ծրագրի իրականացման նպատակով ՀՀ Շիրակի մարզի Ախուրյան համայնքի Մարմաշեն գյուղի 37 հասցեում գտնվող, համայնքային սեփականություն հանդիսացող 08-078-0132-0037 կադաստրային ծածկագրով 0.52981 հեկտար մակերեսով հողամասը «Գյումրիի տեղեկատվական տեխնոլոգիաների կենտրոն» գիտակրթական հիմնադրամին ուղղակի վաճառքով  տրամադրելու նպատակով։
2․ Ընթացիկ իրավիճակը և խնդիրները
Ներկայումս Երևանի և ՀՀ խոշոր այլ քաղաքների գերկենտրոնացվածության պայմաններում գյուղական համայնքների բնակիչները ունեն սահմանափակ հնարավորություններ ստանալ որակյալ կրթություն և մրցունակ լինել աշխատաշուկայում։ 
Հիմնադրամի նպատակներից է ապակենտրոնացնել տեխնոլոգիական ոլորտի զարգացումները՝ խթանելով կրթությունն ու աշխատատեղերը Շիրակի մարզի բնակավայրերում։ Հիմնադրամը, վերանայելով իր ծրագրերը, առաջնահերթություն է տվել և ներդրումներն ուղղել է խորը ինժեներական և արտադրական ոլորտների կրթական ծրագրերի իրականացմանը, որոնց շնորհիվ ավագ դպրոցի սովորողները ստանում են մեխանիկական, էլեկտրական ճարտարագիտության ու արհեստական բանականության ոլորտի համակցված հմտություններ հատուկ կահավորված ինժեներական լաբորատորիաներում։
Հիմնադրամի տնօրեն Ամալյա Եղոյանի դիմումի հիման վրա Հիմնադրամի կողմից «Կանաչ Տեխնոլոգիաների Հաբ» կրթական կենտրոն և «Chillwithtech» տեխնոլոգիական կացարաններ կառուցելու ծրագրի իրականացման համար օրենսդրությամբ սահմանված կարգով Հայաստանի Հանրապետության Շիրակի մարզի Ախուրյան համայնքի ղեկավարի որոշմամբ փոփոխվել է Ախուրյան համայնքի Մարմաշեն գյուղի 37 հասցեում գտնվող, համայնքային սեփականություն հանդիսացող 08-078-0132-0037 կադաստրային ծածկագրով 0.52981 հեկտար մակերեսով հողամասի (այսուհետ՝ Հողամաս) նպատակային նշանակությունը՝ գյուղատնտեսականից դառնալով բնակավայրերի նպատակային նշանակության։ 
Հողամասի նպատակային նշանակության փոփոխությունից հետո Հիմնադրամը դիմել է Ախուրյան համայնքի ղեկավարին հողամասը ուղղակի վաճառքի միջոցով Հիմնադրամին օտարելու խնդրանքով։ Հիմնադրամը նախատեսում է Հողամասի վրա իրականացնել բարեգործական ծրագիր, որի շրջանակներում կառուցվելու է «Կանաչ Տեխնոլոգիաների Հաբ» կրթական կենտրոն և «Chillwithtech» («Չիլուիզթեք») տեխնոլոգիական կացարաններ թվով 6 հատ։ Համայնքապետարանի հետ ձեռքբերված համաձայնությունների արդյունքում արդեն իսկ տեղադրվել են «Կանաչ Տեխնոլոգիաների Հաբ» կրթական կենտրոնը և մեկ եռանկյունաձև կացարան։ 
Կացարանները գործելու են ամբողջապես ավտոմատացված համակարգով և բացարձակապես տեխնոլոգիական լուծումներով, կահավորված են վիրտուալ սարքերով, առանց վարորդ օդագնացներով և դրոններով, որոնք այցելուններին կտեղափոխեն ապագայի աշխարհ վիրտուալ ճանապարհով։ Կացարանները նախատեսված են «Կանաչ Տեխնոլոգիաների Հաբ» կրթական կենտրոն հրավիրված դասախոսների, սեմինարավարների, փորձագետների մասնագետների և այլ հյուրերի ժամանակավոր կացությունն ապահովելու համար։
«Կանաչ Տեխնոլոգիաների Հաբ» կրթական կենտրոնը հագեցած է լինելու համակարգիչներով և ինժեներական սարքավորումներով և հասանելի է լինելու միաժամանակ 30 մասնակցի համար։ Հաբում գյուղական համայնքների երիտասարդների ու կենտրոնի փորձագետների կողմից ստեղծված ինժեներական լուծումները կկիրառվեն գյուղատնտեսության, զբոսաշրջության և այլ ոլորտներում՝ նպաստելով նաև կանաչ էկոլոգիայի ձևավորմանն ու շրջակա միջավայրի մաքրությանը։ 
Մարզի տարբեր գյուղերից երիտասարդներին դեպի կրթական կենտրոն տեղափոխելու նպատակով հատկացվելու են տրանսպորտային միջոցներ, ինչը ևս պայմաններ կստեղծի, որպեսզի Ախուրյան համայնքի այլ գյուղերի, մարզի այլ համայնքների երիտասարդները հնարավորության ունենան մասնակցել կենտրոնի դասընթացներին:
Ծրագիրը նպատակ ունի անվճար հիմունքներով ներգրավել Ախուրյան համայնքի կանանց ու երիտասարդներին ինժեներական և կանաչ տեխնոլոգիաների կրթական ծրագրերում և կանաչ տեխնոլոգիաների ոլորտի պրոդուկտների ստեղծման աշխատանքներում, որը մեծ ազդեցություն կունենա գյուղի բնակիչների վարքագծի վրա՝ խթանելով այս լուծումների կիրառելիությունը գյուղատնտեսության մեջ և այլ ոլորտներում։
Ծրագրի իրականացման համար առաջիկա երեք տարիների ընթացքում նախատեսվում է կատարել 100.000.000 ՀՀ դրամ ներդրումներ, որոնցով կկառուցվեն կացարանները, կֆինանսավորվեն մասնագիտական դասընթացները, միջոցառումները։ Նախատեսվում է 5 նոր սկսնակ ընկերությունների ստեղում։ 
Ծրագիրը արժանացել է նաև ՀՀ-ում Ճապոնիայի դեսպանատան հավանությանը և ստացել է Ճապոնիայի դեսպանատան կողմից դրամաշնորհ ստանալու իրավունք։ Ծրագիրը համաֆինանսավորվում է նաև Գերմանական «Ջի Այ Զեթ» կազմակերպության կողմից։ 
2. Առաջարկվող կարգավորման նպատակը և բնույթը
[bookmark: OLE_LINK1]Վերոգրյալի հաշվառմամբ, ինչպես նաև հիմք ընդունելով ՀՀ հողային օրենսգրքի 66-րդ հոդվածի 1-ին մասի 5-րդ կետը՝ առաջարկվում է ՀՀ կառավարությանը համաձայնություն տալ համայնքային սեփականություն հանդիսացող Հողամասը Հիմնադրամին ուղղակի վաճառքի միջոցով օտարելու մասին, որով հնարավորություն կստեղծվի իրագործել Հիմնադրամի բարեգործական ծրագիրը։ Նախագծի իրագործմամբ նպատակ է հետապնդվում բարձրացնել կրթական մակարդակը Ախուրյան համայնքում, հնարավորություն ստեղծել Ախուրյան համայնքի բնակիչների համար ստանալ անվճար, հասանելի, որակյալ կրթություն, օգտագործել Ախուրյան համայնքի երիտասարդների և կանանց ներուժը աշխատաշուկայում՝ ավելացնելով մրցակցությունը, աշխուժացնել Ախուրյան համայնքի հասարակական կյանքը՝ այն գրավիչ դարձնելով համայնքի բնակիչների համար։

3. Ակնկալվող արդյունքը
Ակնկալվում է կառուցել «Կանաչ Տեխնոլոգիաների Հաբ» կրթական կենտրոն և «Chillwithtech» տեխնոլոգիական կացարաններ թվով 6 հատ։ Դրանք հագեցնել անհրաժեշտ տեխնիկայով, համակարգիչներով, նորարարական լուծումներով և ապահովել մինչև 30 շահառուի միաժամանակյա դասավանդման հնարավորություն։
4. Նախագծի մշակման գործընթացում ներգրավված ինստիտուտները և անձինք.
Նախագիծը մշակվել է ՀՀ Շիրակի մարզպետի աշխատակազմի, Ախուրյանի համայնքապետարանի կողմից:

5. Հայաստանի Հանրապետության կառավարության որոշման նախագծի կապակցությամբ Հայաստանի Հանրապետության պետական բյուջեում ծախսերի և եկամուտների էական ավելացման կամ նվազեցման բացակայության մասին.
Նախագծի ընդունման կապակցությամբ պետական բյուջեում երկարաժամկետում նախատեսվում է եկամուտների ավելացում՝ հաշվի առնելով իրականացվելիք ներդրումների տնտեսական ազդեցությունը, իսկ տեղական ինքնակառավարման մարմնի բյուջեում ակնկալվում է սեփականության եկամուտների ավելացում:
6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, կառավարության 2021-2026թթ. Ծրագիր, ոլորտային և/կամ այլ ռազմավարություններ.
Որոշման նախագիծը բխում է ՀՀ Կառավարության 2021-2026թթ. ծրագրի 4.3 կետով սահմանված կրթության զարգացմանն ուղղված դրույթներից. մասնավորապես՝ գերակա խնդիր է կրթության և գիտության զարգացումը, մարդկանց գիտելիքների և հմտությունների ուղղությամբ ներդրումները երկրի զարգացման գրավականն են։ Կրթության բոլոր մակարդակների համար առանցքային են լինելու կրթական ծրագրերի արդիականացումը, անհրաժեշտ ենթակառուցվածքների արդիականացումն ու վերազինումը, ժամանակակից տեղեկատվական տեխնոլոգիաների լայն կիրառումը ուսուցման և կառավարման համակարգերում «կրթություն-գիտություն-աշխատաշուկա» կապի ամրապնդումը։


